"ประจักษ์เป็ดย่าง" 

ไม่ใช่ร้านของพันตรีประจักษ์ สามีของคุณวนิดาแต่อย่างใด แต่ร้านบะหมี่สไตล์ฮ่องกงที่อยู่มากว่าร้่อยปี อยู่ตรงข้ามโรบินสันบางรัก อยู่ใกล้โรงเรียนที่ผมร่ำเรียนมานานนม แต่ไม่เคยได้เหยียบย่างเข้าไปเลย มาวันนี้ได้ลิ้มรสความอร่อยของเป็ดย่าง หมูกรอบ ฯลฯ ของร้านนี้แล้ว ต้องเอามาแชร์ซะหน่อย

วันนั้น บังเอิญไปทำธุระที่โรงแรมแชงกรีลาเวลาเที่ยงวัน เสร็จธุระก็ออกมาเตร็ดเตร่หาของกิน เดินมึนๆ ออกมาถึงหน้าโรบินสันบางรัก ก็เดินมึนข้ามถนนไปเรื่อยเปื่อย เดินผ่านหน้าร้านๆ หนึ่ง ด้วยอารมณ์และบรรยากาศเก่าๆของร้าน เป็นห้องแอร์ขนาดหนึ่งห้องแถว ประกอบกับภาพของเป็ดย่างหนังกรอบชุ่มไปด้วยน้ำผึ้งที่แขวนอยู่หน้าร้านและหมูกรอบของโปรด ลากวิญญาณผมให้ออกจากภวังค์ ทั้งยังลากสังขารผมให้เดินเข้าร้านไปอย่างไม่กังขา 

เดินเข้าร้าน ไม่มีที่นั่งเลย อาอึ้มหน้าร้านทำหน้าทำตาเหมือนจะเป็นเจ้าของ อยู่ที่เคาน์เตอร์เก็บเงิน ชี้บอกขึ้นชั้นสองเลย ขึ้นไปหาที่นั่งได้เปิดเมนู ประทับใจกับประวัติอันยาวนานของร้านที่มีมาตั้งแต่ยุคอากว๋อง (คุณทวด)ประมาณปี 2421 ซึ่งยังคงสืบทอดตำรับอาหารกวางตุ้งมาจนถึงปัจจุบัน ร้านมาเปลี่ยนชื่อเป็นประจักษ์เอาเมื่อประมาณร้อยปีก่อน (2452) มีภาพคนในยุคต่าง มีคนหน้าตาคล้ายๆ อาอึ้มหน้าร้านอยู่ในภาพด้วย เลยอนุมานได้ว่าแกน่าจะเป็นประมาณว่าเจ้าของร้านจริงๆ น่ะแหละ จนถึงปัจจุบันสืบทอดกันมาห้าชั่วโคตรแล้ว แหม อ่านประว้ติซะมันจนเกือบลืมสั่งอาหาร แต่ผมมีเมนูในใจตั้งแต่เดินสั่งเข้าร้านแล้ว ตะโกนบอกเด็กเสิร์ฟเสียงดังตามสไตล์เด็กจบเมืองจีนมา "ข้าหน้าเป็ดหมูกรอบจานนึง น้ำแข็งเปล่าหนึ่ง" ระห่างรอผมเปิดดูเมนูไปเรื่อย มีเมนูหลากหลายครับ ทั้งข้าว ทั้งบะหมี่ ติ่มซำ สไตล์กวางตุ้ง สุดท้าย มาสะดุดที่บะหมี่เฉโป ไม่เคยเห็นที่ไหนมาก่อน เป็นบะหมี่เกี๊ยวหมู หมูแดง เป็ดย่าง หมูกรอบ กุนเชียง แฮมจีน เอาเป็นว่าอะไรที่ร้านมี พี่แกใส่ลงไปหมด ยกเว้นแต่ ติ่มซำ ชามละ 100 บาทครับ ไม่สนใจ บอก..."น้อง บะหมี่เฉโปชามนึง" 

ไม่นานเกินรอ อาหารทั้งสองจานมาถึงพร้อมกัน ใคร่ครวญอยู่พักหนึ่งว่าเราจะเปิดด้วยอะไรก่อนดี สรุปว่าผมเริ่มที่ข้าวหน้าเป็ดหมูกรอบครับ หมูกรอบทอดได้เนียนมาก หนังงี้กรอบ ส่วนเนื้อนุ่มกำลังดี เป็ดอย่างนั้นหรือครับ ยิ่งพูดยิ่งหิว หนังนี้กรอบเยิ้มไปด้วยน้ำผึ้ง ส่วนเนื้อก็หอมนุ่ม ตามเหลือบไปเห็นโปสเตอร์ ที่ร้านเค้ามีขายเป็ดย่างแพ็คไปกินที่บ้านด้วยนะครับ หน้าตาดีใช่ย่อย เสร็จแล้วหันกลับมาไม่รอช้า ตามติดด้วยบะหมี่เฉโป ส่วนตัวแล้วผมว่าข้าวและบะหมี่นั้นเฉยๆ ครับ หมูแดง แฮม และกุนเชียงถือว่าใช้ได้ แต่เป็ดย่างและหมูกรอบนั้นเริดครับ หมดไปสองชามภายในชั่วพริบตา อยากจะสั่งติ่มซำมาลองเหมือนกันแต่เกรงใจกระเพาะอาหาร เลยสั่งเช็คบิล เสียหายไปประมาณ 160 กว่าบาท เคลิ้มออกจากร้านเลยทีเดียวครับ

ใครแวะเวียนไปแถวนั้นก็ไปลองได้ครับ (^_^)